6.  โครงการในอนาคต (Future Plan)

ภารกิจ 5 โครงการในอนาคตของกลุ่มแพน

1.  เป็นที่หนึ่งด้านแม่พิมพ์ (มี Know – How ที่ดีที่สุด)

2.  เป็นที่หนึ่งด้านสิ่งแวดล้อม (Environment)

3.  เป็นที่หนึ่งด้านกาว Hot Melt

4.  ผลิตเครื่องจักรกล ผลิตรองเท้า รวมทั้งอะไหล่

5.  ผลิตรองเท้า DPPU (Direct Pouring Poly Urethane)

ความเป็นมาของโครงการ

การพัฒนาอุตสาหกรรมในปัจจุบัน ดำเนินไปภายใต้การแข่งขันในด้านคุณภาพของสินค้า ต้นทุน
การจัดการสิ่งแวดล้อม และความรวดเร็ว (Speed) กลุ่มแพน โดยบริษัท แพนเอเชียฟุตแวร์ จำกัด
(มหาชน) ได้ให้ความสำคัญในการเพิ่มประสิทธิภาพการผลิตและศักยภาพทางด้านการวิจัยพัฒนา
รวมทั้งการออกแบบผลิตภัณฑ์รองเท้าต้นแบบ
จึงมีแนวคิดที่ให้โรงงานในกลุ่มซึ่งเป็นโรงงานตั้งต้นของธุรกิจรองเท้ามาตั้งรวมศูนย์อยู่ในพื้นที่เดียวกัน
จึงได้ร่วมกับ บริษัท แพนเทค อาร์แอนด์ดี จำกัด (PTR) ซึ่งเป็นโรงงานผลิตรองเท้าต้นแบบ
ปัจจุบันมีโรงงานตั้งอยู่ในสวนอุตสาหกรรมเครือสหพัฒน์ บริษัท เพคเอ็นจิเนียริ่ง จำกัด (PEK)
มีโรงงานตั้งอยู่ที่สวนอุตสาหกรรมเครือสหพัฒน์ ตำบลหนองขาม อำเภอศรีราชา จังหวัดชลบุรี
และบริษัท อาภาพิมพ์ จำกัด (APM) ปัจจุบันมีโรงงานตั้งอยู่ที่ ตำบลราชาเทวะ อำเภอบางพลี
จังหวัดสมุทรปราการ โดย PEK และ APM เป็นโรงงานผลิตพื้นรองเท้าต้นแบบ รวมทั้งบริษัท
เอ็กซ์เซลเล้นท์ รับเบอร์ จำกัด (ERC) มีโรงงานอยู่ที่ตำบลละหาร อำเภอปลวกแดง
จังหวัดระยอง ซึ่งเป็นโรงงานผลิตพื้นรองเท้าโดยรับแม่พิมพ์มาจาก PEK และ APM
ได้ตกลงร่วมกันที่จะสร้างโรงงานผลิตแม่พิมพ์พื้นรองเท้าต้นแบบและผลิตรองเท้าต้นแบบ

ลักษณะของโครงการ

เป็นโรงงานผลิตแม่พิมพ์พื้นรองเท้าต้นแบบและรองเท้าต้นแบบ
เพื่อใช้เป็นต้นแบบสำหรับบริษัทผู้ผลิตรายใหญ่ ดังนั้น เพื่อให้บรรลุวัตถุประสงค์ตามภารกิจ
บริษัทฯจึงมีแนวคิดตั้งศูนย์ Development โครงการแพนบ่อยาง ตั้งอยู่ตำบลหนองขาม
อำเภอศรีราชา จังหวัดชลบุรี บนเนื้อที่ 30
ไร่ที่ให้โรงงานในกลุ่มซึ่งเป็นโรงงานตั้งต้นของธุรกิจรองเท้ามาตั้งรวมศูนย์อยู่ในพื้นที่เดียวกัน
เพื่อดำเนินการพัฒนาออกแบบรองเท้าต้นแบบและโรงงานผลิตแม่พิมพ์พื้นรองเท้าต้นแบบ
เพื่อใช้เป็นต้นแบบสำหรับบริษัทผู้ผลิตรายใหญ่
โดยพิจารณาทำการคัดเลือกแบบที่เหมาะสมก่อนนำไปผลิตเพื่อจำหน่ายต่อไป
ซึ่งจะก่อให้เกิดประโยชน์สูงสุด คือสามารถดำเนินกิจกรรมต่าง ๆ ได้อย่างต่อเนื่อง
มีระบบการบริหารจัดการในด้านต่าง ๆ รวมทั้งทรัพยากรธรรมชาติอย่างเป็นองค์รวม
อีกทั้งเพื่อเป็นการลดพลังงานที่ใช้และอุบัติเหตุที่อาจเกิดขึ้นจากการขนส่งและมีสาธารณูปโภคต่าง ๆ
ร่วมกันอย่างคุ้มค่า

สำหรับโครงการดังกล่าว บริษัทฯ ได้เริ่มดำเนินการปรับพื้นที่ตั้งแต่ต้นปี 2547
และดำเนินการขออนุญาตก่อสร้างต่อเทศบาลตำบลเจ้าพระยาสุรศักดิ์และได้รับการอนุมัติให้ก่อสร้างเมื่อวันที่
20 กุมภาพันธ์ 2547 ตามโครงการมีการก่อสร้างอาคารสัมมนา อาคาร MOLD SHOP
อาคารโรงงานผลิตพื้นรองเท้าต้นแบบ อาคารโรงอาหาร อาคารวิจัยและพัฒนา
บ่อและระบบปรับปรุงคุณภาพน้ำ โดย ณ สิ้นปี 2547 อาคาร MOLD SHOP
อาคารโรงงานผลิตพื้นรองเท้าต้นแบบ อาคารโรงอาหาร และอาคารวิจัยพัฒนา
แล้วเสร็จไปแล้วประมาณ 90% ใช้งบประมาณไปทั้งสิ้นประมาณ 140 ล้านบาท
คาดการณ์ว่าโครงการจะแล้วเสร็จและใช้งานได้ในเดือนเมษายน 2548 นี้

และนอกจากนี้ บริษัทฯ ยังวางแผนการจัดการแหล่งวัตถุดิบหลักที่จะขาดแคลนในอนาคต
โดยการนำที่ดินที่บริษัทฯ รับโอนที่ดินจากบริษัท สหอุบลนคร จำกัด ซึ่งตั้งอยู่ที่ตำบลบุ่งมะแลง อำเภอ
วารินชำราบ จังหวัดอุบลราชธานี จำนวนเนื้อที่ 1,430-3-85.9 ไร่
ตามมติของที่ประชุมผู้ถือหุ้นเมื่อวันที่ 20 ตุลาคม 2547 โดยบริษัทฯ
มีแผนที่จะพัฒนาที่ดินดังกล่าวเป็นสวนยางพารา
ซึ่งเป็นวัตถุดิบหลักในการผลิตพื้นรองเท้าและมีแนวโน้มที่จะประสบปัญหาขาดแคลนในอนาคต
โดยแผนงานดังกล่าวจะก่อให้เกิดประโยชน์ในด้านการลดต้นทุนการผลิตและเสริมสร้างศักยภาพในการแข่งขันให้กับบริษัทฯ

ปัจจุบันที่ดินผืนดังกล่าว บริษัทฯ ได้พัฒนาเป็นสวนยางพาราแล้ว โดยปลูกยางไปแล้วประมาณ 1,000
ไร่ และจัดให้มีผู้รับผิดชอบโดยตรงในการดูแลบำรุงรักษาสวนยางพารา
เพื่อให้เป็นไปตามแผนการพัฒนาที่ดินที่บริษัทฯ ได้วางไว้ในเบื้องต้น